b"\n_START_ARTICLE_\nIvan Martelanc\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini lastnika podjetja za nakladanje in razkladanje balasta in vinogradnika Antona in gospodinje Marije Ane Martelanc rojene Starc. \xc5\xa0e mlad se je posvetil zidarskemu poklicu in s pridnostjo napredoval. Leta 1872 je sodeloval pri gradnji pristani\xc5\xa1\xc4\x8da v Barkovljah. Kasneje je delal kot poslovodja pri gradnji nove \xc5\xbeelezni\xc5\xa1ke postaje Ju\xc5\xbene \xc5\xbeeleznice v Trstu, sedanje glavne \xc5\xbeelezni\xc5\xa1ke postaje. Leta 1887 se je zdru\xc5\xbeil s Svetkom Martelancem (s katerim ni bil v sorodu) in ustanovil gradbeno podjetja Ivan Martelanc & drugi. Skupaj sta zgradila hotel v Grljanu (sedaj ita. Grignano), prvo ve\xc4\x8dje delo po zdru\xc5\xbeitvi pa je bila gradnja velikega podpornega zidu, ki lo\xc4\x8di Posseggio Sant' Andrea od nove istoimenske \xc5\xbeelezni\xc5\xa1ke postaje. Leta 1880 je podjetje v ladjedelnici sv. Marka zgradilo zidani dok za spu\xc5\xa1\xc4\x8danje novozgrajenih ladij v morje. Dok se je raztezal na suhem 210 m pod vodo pa 90 m v dol\xc5\xbeino. Leta 1889 je podjetje zgradilo temelje za novo namestni\xc5\xa1ko pala\xc4\x8do na Velikem trgu (sedaj Piazza Unita d'Italia). Tam je bilo v mo\xc4\x8dvirnato dno zabitih 2.332 jelovih pilotov, visokih 6,10 m. Sledile so \xc5\xa1e druge gradnje med katerimi velja omeniti \xc5\xa1olo sv. Cirila in Metoda pri sv. Jakobu (1902), ki je bila najmodernej\xc5\xa1a tr\xc5\xbea\xc5\xa1ka \xc5\xa1ola, gradnja pomolov v Pulju in nekaterih drugih pristani\xc5\xa1\xc4\x8dih v Dalmaciji in Narodnega doma (1901-1904). Podjetje je bilo pred 1. svetovno vojno najve\xc4\x8dje gradbeno podjetje v Trstu in je v \xc4\x8dasu najve\xc4\x8djih gradbenih dejavnosti zaposlovalo do 2.400 delavcev. Uspe\xc5\xa1no je delovalo vse do italijanske zasedbe Trsta, potem pa so ga novonastale politi\xc4\x8dne razmere po\xc4\x8dasi du\xc5\xa1ile, dokler ga ni fa\xc5\xa1isti\xc4\x8dna oblast leta 1927 dokon\xc4\x8dno prepovedala."